Μείωση κατά 0,14% και σημαντική αύξηση στο δείκτη γήρανσης του πληθυσμού της Ελλάδας το 2016 σε σύγκριση με το 2015 κατέγραψε η ΕΛΣΤΑΤ στην έκθεσή της για τον πληθυσμό και τις μεταναστευτικές ροές της χώρας.

Ειδικότερα, όπως αναφέρεται, ο μόνιμος πληθυσμός της χώρας κατά την 1η Ιανουαρίου 2017 εκτιμήθηκε σε 10.768.193 άτομα (5.221.277 άνδρες και 5.546.916 γυναίκες), μειωμένος κατά 0,14% σε σχέση με τον αντίστοιχο πληθυσμό της 1ης Ιανουαρίου 2016, που ήταν 10.783.748 άτομα.

«Η εξέλιξη αυτή είναι αποτέλεσμα της φυσικής μείωσης του πληθυσμού που ανήλθε σε 25.887 άτομα (92.898 γεννήσεις έναντι 118.785 θανάτων) και της καθαρής μετανάστευσης που εκτιμήθηκε σε 10.332 άτομα», σημειώνει η ΕΛΣΤΑΤ και προσθέτει:

«Ο πληθυσμός ηλικίας 0-14 ετών ανήλθε σε 14,4% του συνολικού πληθυσμού, έναντι 64,0% και και 21,6% του πληθυσμού 15-64 και 65 ετών και άνω, αντίστοιχα. Ο δείκτης γήρανσης (πληθυσμός ηλικίας 65 ετών και άνω προς τον πληθυσμό ηλικίας 0-14 ετών) ανήλθε σε 149,2. Η καθαρή μετανάστευση εκτιμήθηκε σε 10.332 άτομα που αντιστοιχούν σε 116.867 εισερχόμενους και 106.535 εξερχόμενους μετανάστες».

Το 2015 η καθαρή μετανάστευση είχε εκτιμηθεί σε -44.905 άτομα (64.446 εισερχόμενοι και 109.351 εξερχόμενοι μετανάστες). Σημειώνεται ότι στα στοιχεία εισερχόμενης μετανάστευσης και πληθυσμού περιλαμβάνονται και άτομα που βρίσκονται στη χώρα μας την 1.1.2017 λόγω της προσφυγικής κρίσης.

Όπως προκύπτει από τα στοιχεία της ΕΛΣΤΑΤ στο σύνολο του πληθυσμού οι γυναίκες υπερτερούν των ανδρών ενώ υπάρχουν και 7.100 άτομα άνω των 100. Στο σύνολο του πληθυσμού τα άτομα άνω των 70 ετών είναι 1.709.724 εκ των οποίων οι 741.838 άνδρες 967.886 γυναίκες.